Reuerendo in Christo patri ac domino, domino Beronj, miseracione diuina episcopo Aboensi, Johannes, humilis abbas in Pades, Cisterciensis ordinis, salutem celestisque profectus continuum incrementum. Propter deuocionem, quam ad ordinem nostrum personam vestram habere cognouimus, paternitati vestre debito honore occurrere volentes, tenore presencium vobis conferimus plenariam fraternitatem et participacionem omnium bonorum operum, que non solum in nostro monasterio, verum eciam in vniuerso ordine nostro Cisterciensi die noctuque per seruos suos operari dignabitur clemencia saluatoris, auctoritate capituli nostri generalis super hoc nobis concessa specialiter et indulta, videlicet in missis, vigiliis jeiuniis, oracionibus, psalteriis, disciplinis, elemosinis ceterisque virtutum exerciciis, in vita vestra pariter et in morte, adicientes, quod, cum obitus vester nostro fuerit capitulo nunciatus, vestra apud nos memoria a singulis fratribus cum debita¹ deuocione solenniter peragetur. Jn cuius rej testimonium sigillum nostrum presentibus est appensum. Datum jn Pades anno Dominj mºccccºviijº,² jn profesto corporis Christi.